عاشیق عباس توفارقان‌لی فستیوالینا حاضیرلیق باشلادی
بیر نئچه گون اوّل ایرانین پایتختی تهراندا ایران عاشیق‌لار بیرلیگی‌نین مرکزینده عاشیق عباس اولوسلار آراسی فستیوا‌لی ایله باغلی ایجلاس کئچیریلیب
توپلانتیدا آیدین‌لارین مصلحت و توصیه‌لری دینلنیلیب، فیکیر موبادیله‌لری آپاریلیب.
ایران عاشیق‌لار بیرلیگی‌نین رهبری عاشیق شاهبازی: "اینشاالله، حاضیرلیق پروسه‌سی باشا چاتان‌دان سونرا بو فستیوالین دقیق تاریخینی اعلان ائدجگیک"، - دئییب.
قید ائدک کی، عاشیق عباس توفارقان‌لی ایرانین شرقی آذربایجان ایالتی‌نین توفارقان، یعنی ایندیکی آذرشهر بؤلگه‌سینده آنا‌دان اولوب. شعرلرینده "قول"، "شیکسته"، "بی کس" تخلص‌لرینی ایشله‌دن عباس توفارقان‌لی XVI عصیرین سون‌لاری - XVII عصیرین اوّل‌لرینده آذربایجان تورپاغیندا یاشاییب-یاراتمیش گؤرکم‌لی شاعر-عاشیق‌لاردان‌دیر. اونون آدییلا باغلی اولان عباس و گولگز داستانی آذربایجان فولکلورونون قیمت‌لی اؤرنک‌لرین‌دندیر.
